ખાસ નોંધવા જેવું છે કે માનવજાત અન્ય પ્રાણીઓ માટે પણ ખાસી ક્રૂર સાબિત થઈ છે. શિકાગોમાં દુનિયાનું સૌથી મોટું કતલખાનું છે. એમાં બહુ મોટા પાયા પર ગાય-ભૂંડ-ઘેટાં-મરઘાંની હત્યા પ્રતિક્ષણ થતી રહે છે. આ જગતમાં અન્ય પ્રાણીઓ પ્રત્યે આચરવામાં આવતી ક્રૂરતાનો જથ્થો કલ્પનામાં ન આવે એટલો મોટો છે. માંસાહારી માણસ ગાયનું માંસ ખાય છે, પરંતુ પાળેલા શ્વાનને ખૂબ પ્રેમથી જાળવે છે. કોઈ અમેરિકન જો બિલાડી પાળે તો એ બિલાડીનો વીમો પણ ઊતરાવે છે અને બિલાડી મરી જાય ત્યારે રડે છે. શ્વાન અને બિલાડી પામે એવો જ પ્રેમ ગાયને ક્યારે મળશે? કોઈ ભવ્ય રેસ્ટોરાંમાં ચિકનસૂપ પીતી વખતે માણસને વિચાર આવે ખરો કે પોતે એક જીવતી મરઘીની કતલનો સ્વાદ માણી રહ્યો છે!